ชินฯจ่อเข้าMSCI
สภาพคล่องหุ้นได้ตามเกณฑ์ต่างชาติต้องรีบซื้อเข้าพอร์ต
2 ก.พ. 2555

สภาพคล่องหุ้นได้ตามเกณฑ์ต่างชาติต้องรีบซื้อเข้าพอร์ต
หุ้น ชิน คอร์ปอเรชั่น อนาคตไกล มีสิทธิเข้าเกณฑ์ดัชนี MSCI ให้สถาบันต่างประเทศต้องซื้อเข้าพอร์ต
ตลาดหลักทรัพย์แห่งประเทศไทย ได้ประกาศให้ผู้ถือหุ้นและผู้ลงทุนทราบว่า บริษัท ชิน คอร์ปอเรชั่น (INTUCH) มีคุณสมบัติเรื่องการกระจายหุ้นให้กับนักลงทุนรายย่อยครบถ้วนตามข้อกำหนดแล้ว
ปัจจุบัน INTUCH มีผู้ถือหุ้นรายย่อยจำนวน 9,151 ราย ถือหุ้นรวมกัน 20.35% ของทุนชำระแล้ว หลังจากผู้ถือหุ้นใหญ่ คือ บริษัท ซีดาร์ โฮลดิ้งส์ ของกลุ่มเทมาเซกแห่งสิงคโปร์ ได้ขายหุ้นบางส่วนให้แก่นักลงทุนไทยประมาณ 75% และบริษัท ไทยเอ็นวีดีอาร์
ก่อนหน้านี้ INTUCH มีคุณสมบัติด้านการกระจายการถือหุ้นของผู้ถือหุ้นรายย่อยไม่ครบถ้วนติดต่อกันเป็นปีที่ 2 ขึ้นไป ซึ่งเกณฑ์กำหนดต้องมีจำนวนผู้ถือหุ้นสามัญรายย่อยไม่น้อยกว่า 150 ราย และถือหุ้นรวมกันไม่น้อยกว่า 15% ของทุนชำระแล้ว
นายวิศิษฐ์ องค์พิพัฒนกุล กรรมการผู้จัดการ บริษัทหลักทรัพย์ (บล.) ทรีนีตี้ เปิดเผยว่า หุ้น INTUCH ไม่เพียงแต่มีคุณสมบัติเข้าเกณฑ์ที่ใช้ในการคำนวณดัชนี SET 50 ของไทยเท่านั้น หุ้นที่มีสภาพคล่องในการซื้อขายสูงขึ้น ยังมีโอกาสเข้าไปคำนวณดัชนี MSCI หรือ มอร์แกน สแตนเลย์ ของสหรัฐด้วย ทำให้นักลงทุนสถาบันทั้งในประเทศและต่างชาติต้องซื้อหุ้นตัวนี้เข้าพอร์ต จากที่ผ่านมาไม่ได้ซื้อเพราะมีปัญหาเรื่องสภาพคล่อง
ด้านบริษัทหลักทรัพย์ โนมูระ พัฒนสิน (CNS) แนะนำซื้อหุ้นเข้าพอร์ตเดือน ก.พ. ได้แก่ INTUCH เนื่องจากจะเข้า SET 50 และราคาหุ้นยังถูกเมื่อเทียบกับหุ้นบริษัท แอดวานซ์ อินโฟร์ เซอร์วิส (ADVANC) และบริษัท ไทยคม (THCOM)
นอกจากนี้ ยังแนะนำซื้อหุ้นบริษัท เอสโซ่ ประเทศไทย (ESSO) บริษัท ไออาร์พีซี (IRPC) จากประเด็นการควบรวมกิจการ รวมถึงหุ้นบริษัท พรีเชียส ชิพปิ้ง (PSL) เนื่องจากค่าระวางมีลุ้นรีบาวด์ เศรษฐกิจโลกดีกว่าคาด มีโอกาสสูงสุดจากค่าระวางเรือ และล็อกรายได้ไว้เพียง 26%